kl. 16.45: Artiklen er opdateret med seneste nyt fra den sønderjyske motorvej. Opdateringen er tilføjet nederst i artiklen. Der er indført flyveforbud over det område, hvor en stor gruppe flygtninge lige nu går på den sønderjyske motorvej. Det oplyser Syd- og Sønderjyllands Politi i en pressemeddelelse.

Den store gruppe flygtninge, hvoraf mange er på flugt fra den blodige konflikt i Syrien, bliver nemlig skræmt af de lavtgående fly og helikoptere, der i øjeblikket huserer i området, lyder det fra politiet.

Politiet har samtidig indført flyveforbud over Padborg ved de tre afkørsler til den sønderjyske motorvej, som netop nu er afspærret.

Det oplyser Naviair, som leder det danske luftrum, overfor DR Nyheder.

Forsøger sig med dialog

De omkring 300 flygtninge har bevæget sig hen ad den sønderjyske motorvej, siden de tidligere i dag forlod den skole i Frøslev, hvor de var indkvarteret. De ønsker ikke at søge asyl i Danmark, men derimod at nå frem til enten Sverige, Norge eller Finland, hvor de vurderer, at asylreglerne er mildere.

Læs også : BILLEDER Flygtninge vandrer på den sønderjyske motorvej

Politiet har valgt ikke at gribe ind med magt over for den store gruppe, hvor der er mange kvinder, børn og gamle imellem. Foreløbig følger politiet gruppen, der går mod nord på den sønderjyske motorvej.

-Vi forsøger så vidt muligt via vores dialog med dem at få dem tilbage til skolen, siger Hans Roost, der er linjechef hos Syd- og Sønderjyllands Politi.

Vil frem til Sverige

For kort tid ankom flere busser til motorvejen. Der er dog ikke noget, der tyder på, at flygtningene agter at lade sig transportere med bussen, på trods af, at gruppens mange børn og spædbørn ifølge politiet er ved at være udmattede. Politiet håber fortsat, at de vil tage imod tilbuddet om bustransport - til trods for, at de vil blive kørt tilbage til modtagecenteret i Frøslev.

- De er svagelige mange af dem, børn, spædbørn, og de er ved at blive trætte. Så vi håber meget, at de vil komme ind i de busser. Det håber vi meget, siger indsatsleder ved Syd- og Sønderjyllands Politi, Michael Frederiksen til DR Nyheder.

Ifølge DR Syds reporter på stedet, Ida Nathan, er gruppen blevet mødt af lokale beboere i området, blandt andet en gruppe herboende palæstinensere, som medbragte mad og drikke til de mange vandrende.